|  |
| --- |
| ethnosimo-aade-gr |

Αθήνα, 16 Απριλίου 2025

**ΔΕΛΤΙΟ ΤΥΠΟΥ**

**ΑΑΔΕ: Νέος τρόπος υποβολής στοιχείων εργολάβων ή υπεργολάβων τεχνικών έργων άνω των 6.000€**

Σε βελτιώσεις και απλοποιήσεις στην υποβολή στοιχείων των εργολάβων ή υπεργολάβων που αναλαμβάνουν τεχνικά έργα άνω των 6.000€, προχωράει η Ανεξάρτητη Αρχή Δημοσίων Εσόδων.

Ειδικότερα, με την Α.1058/2025 απόφαση του Διοικητή της ΑΑΔΕ, Γιώργου Πιτσιλή, εισάγεται νέος τρόπος υποβολής δήλωσης των στοιχείων και περαιτέρω ορίζεται ότι:

* η υποβολή γίνεται εφεξής είτε από τον αναθέτοντα το έργο είτε από τρίτο εξουσιοδοτημένο πρόσωπο
* η εκπρόθεσμη υποβολή των στοιχείων έως και τις 23/5/2025, δεν επισύρει πρόστιμο, εφόσον πρόκειται για τεχνικά έργα με:
  + χρόνο έναρξης εργασιών από την 1η/11/2024 και μετά
  + εκκρεμή συμφωνητικά στην Εφαρμογή Ψηφιακής Υποδοχής και Διαχείρισης Αιτημάτων της ΑΑΔΕ «Τα Αιτήματά μου» κατά την 1η/11/2024, για τα οποία δεν έχει διενεργηθεί ανάρτηση και ψηφιακή βεβαίωση στην εφαρμογή της Ενιαίας Ψηφιακής Πύλης της Δημόσιας Διοίκησης (gov.gr-ΕΨΠ). Σημειώνεται ότι θα σταλεί ενημερωτικό μήνυμα για την εκ νέου δυνατότητα υποβολής των στοιχείων έως και τις 23/5/2025 χωρίς την επιβολή προστίμου.
* στις περιπτώσεις που έχει αναρτηθεί το συμφωνητικό μέχρι και τις 16/4/2025 αλλά δεν έχει ολοκληρωθεί η ψηφιακή υπογραφή από τον αντισυμβαλλόμενο, η γνωστοποίηση των στοιχείων εξακολουθεί να είναι δυνατή μέσω της εφαρμογής της Ενιαίας Ψηφιακής Πύλης της Δημόσιας Διοίκησης (gov.gr-ΕΨΠ), έως και τις 23/5/2025.

Ο νέος τρόπος υποβολής της δήλωσης στοιχείων των εργολάβων ή υπεργολάβων που αναλαμβάνουν τεχνικά έργα άνω των 6.000€ πραγματοποιείται μέσω της ψηφιακής πύλης myAADE (myaade.gov.gr), ακολουθώντας τη διαδρομή: ***Εφαρμογές > Φορολογικές Υπηρεσίες > Εισόδημα > Συμφωνητικά ανάληψης τεχνικών έργων από εργολάβο/υπεργολάβο (άρθρο 19 του ν.820/1978)***.

Επισημαίνεται ότι ο αντισυμβαλλόμενος λαμβάνει ειδοποίηση για τη δυνατότητα απόρριψης της υποβληθείσας δήλωσης εντός 30 ημερών:

* στην ψηφιακή πύλη myAADE (myaade.gov.gr), στη διαδρομή ***Μητρώο & Επικοινωνία > Τα Μηνύματά μου***
* στο myAADEapp, για όσους έχουν εγκαταστήσει την εφαρμογή στο κινητό τους και
* με e-mail, στη διεύθυνση ηλεκτρονικού ταχυδρομείου που έχουν δηλώσει.

Για περισσότερες πληροφορίες, οι ενδιαφερόμενοι μπορούν να επικοινωνούν με το Κέντρο Εξυπηρέτησης Φορολογουμένων (ΚΕΦ) της ΑΑΔΕ στο (+30) 213 162 1000, τις εργάσιμες ημέρες και ώρες 7:30 – 17:00.